# A Ceglédi Közös Önkormányzati Hivatal jegyzőjének 10/2024. (XII.16.) utasítása

# a belső visszaélés bejelentési Szabályzatról

A panaszokról, a közéedekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény (a továbbiakban: Panasztv) alapján a belső visszaélés-bejelentés rendjét az alábbiak szerint szabályozzuk:

# I. Általános rész

## 1.1. A szabályzat hatálya kiterjed:

1.1.1. Ceglédi Közös Önkormányzati Hivatalra,

1.1.2. Cegléd Város Önkormányzatára a .../2024. (.... ....) Ök. határozat alapján,

1.1.3. Kőröstetétlen Község Önkormányzatára a .../2024. .... ....) Ök. határozat alapján,

## 1.2. Cegléd Város Önkormányzata által alapított költségvetési szerveire:

1.2.1. Ceglédi Városi Könyvtárra,

1.2.2. Bölcsődei és Védőnői Igazgatóságra és tagintézményeire

1.2.3. Kossuth Múzeumra,

1.2.4. Lövész Utcai Óvodára és tagintézményeire

1.2.5. Pesti Úti Óvodára és tagintézményére

1.2.6. Széchenyi Úti Óvodára és tagintézményeire.

## 1.3. A szabályzat célja, hogy a hatálya alá tartozó szervezetekre vonatkozó, jogszabályban deklarált hivatásetikai alapelvek érvényesülését biztosítsa azáltal, hogy jelenlegi, volt és leendő munkatársainak, szerződéses partnereinek lehetőséget nyújt a visszajelzésre, amennyiben ettől eltérő működést, magatartást tapasztalnak, esetleg bűncselekmény vagy szabálysértés gyanúja merül fel. A szabályzat rögzíti a bejelentések megtételének lehetőségeit, módjait, valamennyi, e szabályzat szerinti bejelentés kivizsgálásának eljárásrendjét, a bejelentő részére történő visszajelzés kötelezettségét, a vizsgálat eredményének lehetséges kimeneteleit. A szabályzat rögzíti és biztosítja a bejelentő védelmét, adatainak jogszerű kezelését.

## II. A visszaélés bejelentés szabályai

2.1. Visszaélés gyanújának bejelentésére szóban és írásban van lehetőség.

2.1.1.Szóbeli bejelentés tehető személyesen, vagy telefonon, az erre a célra fenntartott ................... telefonszámon, amely bejelentést üzenetrögzítő fogadja. A bejelentő a telefonvonal használatával hozzájárul bejelentésének rögzítéséhez, személyes adatainak kezeléséhez.

2.1.2. Írásban bejelentés tehető postai úton, vagy az erre a célra fenntartott .................................e-mail címen.

2.2. Bejelentést tehet:

2.2.1. önkormányzati képviselő, bizottsági tag,

2.2.2. az önkormányzat, intézményei által bármilyen jogviszonyban foglalkoztatott személy,

2.2.3. az a személy, akinek az önkormányzatnál, intézményeinél a foglalkoztatási jogviszonya megszűnt,

2.2.4. az a személy, aki az önkormányzattal, intézményeivel foglalkoztatásra irányuló jogviszonyt kíván létesíteni és e jogviszony létesítésére vonatkozó eljárás már megkezdődött,

2.2.5. az a személy, vagy cég, amely az önkormányzattal, intézményeivel írásbeli szerződéses jogviszonyban áll,

2.2.6. az a személy, vagy cég, amely az önkormányzattal, intézményeivel szerződéses jogviszonyt kíván létesíteni és az erre vonatkozó eljárás már megkezdődött,

2.2.7. az a személy, vagy cég, amelynek az önkormányzattal, intézményeivel az írásbeli szerződéses jogviszonya megszűnt.

2.3. Bejelentést lehet tenni:

2.3.1. hivatásetikai alapelvek megsértése,

2.3.2. munkavédelmi szabályok megsértése,

2.3.3. zaklatás,

2.3.4. diszkrimináció,

2.3.5. munkahelyi visszaélés,

2.3.6. megvesztegetés,

2.3.7. be nem jelentett foglalkoztatás,

2.3.8. környezetvédelmi szabályok megsértése,

2.3.9. tisztességtelen verseny,

2.3.10. pályázatra vonatkozó szabályok megsértése,

2.3.11. pályáztatásra vonatkozó szabályok megsértése,

2.3.12. gyülekezési szabadság megsértése,

2.3.13. munkahelyi megtorlás,

2.3.14. üzleti titok megsértése,

2.3.15. versenytilalmi záradék megsértése,

2.3.16. munkahelyi megfélemlítés,

2.3.17. fenyegetés,

2.3.18. munkaviszony jogellenes megszüntetése,

2.3.19. illetmény, fizetés, tiszteletdíj jogellenes csökkentése,

2.3.20. adatvédelmi szabályok megsértése,

2.3.21. korrupciós cselekmény,

2.3.22. hivatali bűncselekmény,

2.3.23. köznyugalom elleni bűncselekmény,

2.3.24. közbizalom elleni bűncselekmény,

2.3.25. a közigazgatás rendje elleni bűncselekmény,

2.3.26. vagyon elleni bűncselekmény,

2.3.27. a költségvetést károsító bűncselekmény,

2.3.28. a gazdálkodás rendjét sértő bűncselekmény,

2.3.29. pénzmosás,

2.3.30. bármely jogszabályt, etikai szabályt, belső szabályzatot sértő egyéb magatartás miatt.

2.4. Bejelentést tenni csak név és elérhetőség (lakcím, telefonszám, e-mail cím) megadásával lehet. Az anoním bejelentések vizsgálata mellőzhető.

2.5. A bejelentésnek tartalmaznia kell, hogy azt ki ellen, milyen cselekmény gyanúja miatt teszik, a bizonyítékok lehetséges megjelölésével.

**III. A visszaélés bejelentések vizsgálatának eljárásrendje**

3.1. A Ceglédi Közös Önkormányzati Hivatal jegyzője kijelölése alapján a visszaélés bejelentések vizsgálatát az aljegyző (a továbbiakban: vizsgáló) végzi. A vizsgáló e körben nem utasítható.

3.2. A vizsgáló a hozzá beérkezett bejelentéseket legkésőbb három napon belül értékeli annak megfelelően, hogy a bejelentés érdemi vizsgálatra alkalmas-e. El kell utasítani a bejelentés vizsgálatát, ha

3.2.1. nem bejelentésre jogosult tette,

3.2.2. ugyanazon bejelentő korábban ugyanazon tartalommal tett már bejelentést.

3.3. Elutasítható a bejelentés vizsgálata, ha a bejelentést azonosíthatatlan személy tette.

3.4. A bejelentésekről a vizsgáló legkésőbb a bejelentés beérkezésétől számított három napon belül tájékoztatja a jegyzőt, aki írásban dönt a vizsgálat lefolytatásáról vagy elutasításáról.

3.5. A vizsgáló az akár személyesen, akár telefonon tett szóbeli bejelentést legkésőbb hét napon belül írásba foglalja szó szerinti jegyzőkönyv készítésével. A jegyzőkönyv egy másodpéldányát megküldi a bejelentőnek, egyúttal írásban tájékoztatja a rosszhiszemű bejelentés következményeiről, valamint az eljárási, bejelentővédelmi és adatvédelmi szabályokról. Tájékoztatja a bejelentőt a bejelentése módosításának lehetőségéről is. A bejelentőt tájékoztatni kell arról is, ha bejelentésének érdemi vizsgálatára valamely okból nem kerül sor, az ok megjelölésével.

3.6. Az érintett személyt a bejelentő tájékoztatásával egy időben tájékoztatni kell a bejelentésről, a vizsgálat megindításáról, az eljárási szabályokról, személyes adatai kezelésének szabályairól. Lehetővé kell tenni számára jogi képviselő igénybevételét, a bejelentéssel kapcsolatos álláspontjának kifejtését, esetleges bizonyítékai benyújtását.

3.7. A vizsgáló a bejelentés vizsgálata során mind a bejelentőtől, mind a bejelentésben érintett személytől, szükség esetén harmadik személyektől további adatokat, információt kérhet, őket személyesen meghallgathatja. A személyes meghallgatásról jegyzőkönyvet kell felvenni.

3.8. A vizsgálatot harminc napon belül le kell zárni. A vizsgálat határideje különösen indokolt esetben meghosszabbítható, a vizsgálat időtartama azonban a három hónapot nem haladhatja meg. A vizsgálat határidejének meghosszabbításáról a bejelentőt az indok megjelölésével tájékoztatni kell.

3.9. A vizsgálat lezárásakor a vizsgáló a jegyzőnek címzett jelentésben foglalja össze a megállapított tényeket és körülményeket, értékeli a bizonyítékokat. A jelentésben a vizsgáló javaslatot fogalmaz meg arra vonatkozóan, hogy szükségesnek tart-e további intézkedést: büntető-, vagy szabálysértési feljelentés megtételét, munkáltatói felelősségrevonást, etikai eljárás lefolytatását, a vizsgálat során feltárt valamely szervezeti vagy rendszerbeli hiba korrigálását, a további visszaélések megelőzésére, illetve az esetlegesen bekövetkezett kár mérséklésére vonatkozó intézkedést.

3.10. A további intézkedésekről a jegyző írásban dönt.

3.11. A vizsgálat befejezéséről, annak eredményéről a bejelentőt és az érintett személyt tájékoztatni kell.

3.12. Amennyiben a bejelentő nem fogadja el a vizsgálat eredményét, a kézhezvételtől számított tizenöt napon belül a jegyzőhöz fordulhat. A jegyző dönt arról, hogy – új információ, új bizonyíték, vagy a vizsgálat során vétett eljárási hiba miatt – újra nyitja a vizsgálatot, vagy befejezettnek tekinti azt. Döntéséről írásban értesíti a bejelentőt. További jogorvoslatra ugyanezen ügyben a vizsgálattal kapcsolatban lehetőség nincs.

**IV. A bejelentő védelmére vonatkozó szabályok**

4.1. A bejelentőt bejelentésével kapcsolatban hátrány nem érheti. Ilyen hátrány lehet különösen:

4.1.1. pozíciója megszüntetése vagy jogviszonyának megszüntetése,

4.1.2. negatív teljesítményértékelés, juttatások megvonása, csökkentése,

4.1.3. zaklatás, megfélemlítés,

4.1.4. figyelmeztetések, munkáltatói felelősségrevonás,

4.1.5. diszkriminíció, kiközösítés,

4.1.6. bármely más intézkedés, vagy magatartás, ami a bejelentés megtorlásának tekinthető.

4.2. Amennyiben a bejelentő azt tapasztalja, hogy bejelentésével összefüggően hátrány érte, köteles azt a vizsgálónak jelenteni, aki tájékoztatja erről a jegyzőt. A jegyző intézkedik a helyzet kivizsgálásáról, a hátrány megszüntetéséről, a helyzet előidézésében vétkes személy felelősségrevonásáról.

4.3. A bejelentő részére az állam a jogi segítségnyújtásról szóló 2003. évi LXXX. törvényben meghatározott támogatásokat biztosítja az ott meghatározott feltételek szerint.

**V. Adatvédelemre vonatkozó szabályok**

5.1. A vizsgálat során a vizsgáló gondoskodik arról, hogy a bejelentő adatai ne kerüljenek nyilvánosságra. Ennek érdekében az ügykezelés és ügyintézés során csupán a bejelentő vezetéknevének kezdőbetűjét tünteti fel. Az ügykezelési feladatokat is a vizsgáló végzi.

5.2. Egyebekben a Ceglédi Közös Önkormányzati Hivatal 9/2018. (05.24.) jegyzői utasítása az adatvédelem és adatbiztonság szabályairól című szabályzat alkalmazandó mind a bejelentő, mind az eljárásban érintett, vagy bevont harmadik személy adatainak kezelése során azzal, hogy személyes adataik kizárólag a vizsgálat és az azt követő intézkedés végrehajtásának céljából, a Panasztv 6.§ (2) és (4) bekezdése figyelembe vételével kezelhetők.

**VI. Záró rendelkezések**

6.1. A szabályzat 2025. január 1-jén lép hatályba.

6.2. A szabályzat megismertetéséről a Szervezési Iroda gondoskodik.

Cegléd, 2024. december ...

Dr. Diósgyőri Gitta Dr. Csáky András

címzetes főjegyző polgármester